ઈન્ટરનેટ પર આપણે જે કંઈ વીડિયો સામગ્રી જોઈએ છીએ તેનો મોટો ભાગ યુટ્યુબ, ફેસબુક અને વ્હોટ્સએપ ખાઈ જાય છે. પરંતુ આ તમામ મફતિયાં પ્લેટફોર્મ છે અને એટલે જ તેમાં એક સારા વીડિયોની સામે દસ કચરાછાપ વીડિયો જોવા પડે છે. તેનો જબ્બર વિકલ્પ છે ‘OTT’ યાને કે ‘ઑવર ધ ટોપ’ સર્વિસીસ. ભારતમાં ‘નેટફ્લિક્સ’, ‘એમેઝોન પ્રાઈમ વીડિયો’, ‘હોટસ્ટાર’, ‘VIU’ ‘ઓલ્ટ બાલાજી’, ‘Zee 5’, ‘Voot’ ઈત્યાદિ આવી સર્વિસીસ છે. તેના પર તમને ફિલ્મો, જૂની-નવી સિરિયલ્સ, માત્ર તે વેબસાઈટ માટે બનેલી સિરિયલ્સ વગેરે સામગ્રી જોવા મળે છે. આ સર્વિસીસમાં ‘નેટફ્લિક્સ’ અને ‘એમેઝોન પ્રાઈમ વીડિયો’ પર કંઈ પણ જોવા માટે તમારે એમનું માસિક-વાર્ષિક લવાજમ ભરવું પડે. જ્યારે બાકીની સર્વિસીસ કેટલુંક કન્ટેન્ટ ફ્રી આપે છે, જેને નવી ટર્મિનિલોજીમાં ‘ફ્રીમિયમ’ (ફ્રી+પ્રીમિયમ) કહે છે. લવાજમ ભર્યા પછી તેની કોઈ સિરિયલ-ફિલ્મમાં વચ્ચે કોઈ જ કમર્શિયલ બ્રેક કે જાહેરખબર ન આવે.